ΓΡΑΠΤΗ ΕΡΩΤΗΣΗ E-0076/98 υποβολή: Maartje van Putten (PSE) προς την Επιτροπή (30 Iανουαρίου 1998)

Θέμα: Προσαρμογή της οδηγίας 92/43/ΕΟΚ σχετικά με τους φυσικούς οικοτόπους και την άγρια χλωρίδα και πανίδα

Στις 28 Μαΐου 1997, η Ευρωπαϊκή Επιτροπή υπέβαλε πρόταση οδηγίας για προσαρμογή στην τεχνική και επιστημονική πρόοδο της οδηγίας 92/43/ΕΟΚ σχετικά με τη «διατήρηση των φυσικών οικοτόπων και της άγριας πανίδας και χλωρίδας» (COM(97)195 τελικό). Η πρόταση αποσκοπούσε, σύμφωνα με την παράγραφο 7 της αιτιολογικής έκθεσης, μεταξύ άλλων, στην κατάργηση της «υποδιαίρεσης των οικοτόπων (π.χ. γκρίζοι αμμόλοφοι)» (...) «δεδομένου ότι έχουν συμπεριληφθεί στο εγχειρίδιο για την διερμηνεία, εκδοχή EUE15 7» Η πρόταση αυτή εγκρίθηκε από το Συμβούλιο στις 27 Οκτωβρίου 1997 (97/62/ΕΟΚ ((ΕΕ L 305 της 8.11.1997, σελ. 42. )).

1. Με ποιό τρόπο εξασφαλίζεται η επαρκής αντιπροσώπευση στο δίκτυο Natura 2000 των διαφόρων τύπων οικοτόπων, οι οποίοι περιλαμβάνονται στην αρχική υποδιαίρεση ορισμένων οικοτόπων (Παράρτημα Ι της οδηγίας 92/43/ΕΟΚ ((ΕΕ L 206 της 22.7.1992, σελ. 7. ))),

2. ανεξαρτήτως από το προαναφερθέν ερώτημα, υποχρεούνται τα κράτη μέλη, σύμφωνα με την οδηγία 92/43/ΕΟΚ να προβούν σε κατανομή μίας τέτοιας επιλογής περιοχών ώστε να εξασφαλίζεται ικανοποιητικός βαθμός ποικιλομορφίας εντός των διαφορετικών τύπων οικοτόπων;

3. Ποιό είναι το νομικό καθεστώς του «εγχειριδίου για την διερμηνεία, εκδοχή EUR15», στο οποίο αναφέρεται η πρόταση και το παράρτημα της οδηγίας 97/62/ΕΟΚ, σε σύγκριση με ένα παράρτημα οδηγίας που καθόρισε το Συμβούλιο;

Απάντηση της κας Bjerregaard εξ ονόματος της Επιτροπής (2 Μαρτίου 1998)

1. Το νεοεγκριθέν παράρτημα Ι της οδηγίας 97/62/ΕΚ του Συμβουλίου της 27ης Οκτωβρίου 1997 για την τεχνική και επιστημονική αναπροσαρμογή της οδηγίας 92/43/ΕΟΚ σχετικά με τη διατήρηση των φυσικών ενδιαιτημάτων (οικοτόπων) καθώς και της άγριας πανίδας και χλωρίδας ((EE L 305 της 8.11.1997 )) δεν έχει μεταβάλει τις υποχρεώσεις όσον αφορά τα ενδιαιτήματα τύπου «γκρίζοι αμμόλοφοι».

Το αρχικό παράρτημα περιελάμβανε υποχρέωση των κρατών μελών για την υποβολή προτεινόμενων τοποθεσιών για τον εν λόγω τύπο ενδιαιτήματος προτεραιότητας. Το νεοεγκριθέν παράρτημα διατηρεί την ίδια υποχρέωση.

Έχει δημιουργηθεί σύγχυση με την αναφορά υπο-τύπων στην αρχική διατύπωση. Ωστόσο, η αναφορά των εν λόγω υπο-τύπων πρέπει να θεωρείται απλώς ενδεικτική.

Εν αντιθέσει με άλλους καταχωρημένους υπο-τύπους - που συνεπάγονται ειδικές υποχρεώσεις για τα κράτη μέλη - οι εν λόγω υπο-τύποι ούτε απαριθμούνται ξεχωριστά στην πρώτη στήλη του παραρτήματος, ούτε φέρουν αστερίσκο ώστε να επισημαίνεται ο επείγοντας χαρακτήρας τους. Από περαιτέρω μελέτη προέκυψε ότι ένας από αυτούς (16-224) ούτε κάν απαντάται στην ακτή του Ατλαντικού. Κατά συνέπειαν, αναφέρθηκε εσφαλμένα στο αρχικό παράρτημα.

Προκειμένου να αποσαφηνίσει την κατάσταση, η Επιτροπή πρότεινε στο Συμβούλιο την απομάκρυνση από το παράρτημα της μοναδικής αυτής περίπτωσης εγγραφής υπο-τύπων για ενημερωτικούς σκοπούς.

2. Τα κράτη μέλη καλούνται να προτείνουν τοποθεσίες που αντιστοιχούν στις κατηγορίες που περιλαμβάνονται στα παραρτήματα 1 ή 2 και που αντιστοιχούν μόνο στις κατηγορίες αυτές. Πρόκειται συνήθως για τύπους ενδιαιτημάτων ή είδη πανίδας ή χλωρίδας 7 σε μερικές περιπτώσεις, μπορεί να πρόκειται για εγγεγραμμένους υπο-τύπους ή υπό-είδη.

Ωστόσο, η υποχρέωση αυτή πρέπει να θεωρείται ως τρόπος «διατήρησης ή αποκατάστασης σε ικανοποιητική κατάσταση διατηρήσεως», ενδιαιτημάτων και ειδών όπως απαιτεί το άρθρο 2 παράγραφος 2. Σύμφωνα με το άρθρο 1 παράγραφος ε, η κατάσταση της διατήρησης είναι ικανοποιητική εάν «η περιοχή της φυσικής κατανομής του και οι εκτάσεις που περιέχει παραμένουν σταθερές ή αυξάνονται».

Ως εκ τούτου, πρέπει να εξασφαλίζονται επαρκή περιθώρια χωρικής διακύμανσης όταν τα κράτη μέλη προτείνουν τοποθεσίες για συγκεκριμένο τύπο ενδιαιτημάτων. Έτσι ασφαλίζεται επίσης επαρκής διακύμανση στο πλαίσιο του ίδιου τύπου ενδιαιτήματος, συμπεριλαμβανομένων των ενδεχόμενων υπό-τύπων.

3. Το παράρτημα πρέπει να θεωρείται ως το μόνο νομικά δεσμευτικό κείμενο. Το «ερμηνευτικό εγχειρίδιο των ενδιαιτημάτων της Ευρωπαϊκής Ένωσης» είναι ένα επιστημονικό έγγραφο αναφοράς.

Εν αντιθέσει με τα είδη, ο ορισμός των τύπων φυσικών ενδιαιτημάτων (οικοτόπων) δεν ήταν σαφής κατά την πρώτη έγκριση της οδηγίας 92/43/ΕΟΚ. Ως εκ τούτου, η Επιτροπή και τα κράτη μέλη συμφώνησαν στην ανάγκη ύπαρξης μιας κοινής αναφοράς, υποκείμενης σε τακτικές προσαρμογές ανάλογα με την επιτελούμενη επιστημονική πρόοδο και την προσθήκη νέων φυσικών ενδιαιτημάτων εγγεγραμμένων στο παράρτημα (όπως οι πρόσφατα υπαχθέντες τύποι ενδιαιτημάτων).